|  |
| --- |
| Mødedato: 11. oktober 2022 kl. 10.00-12.00  Mødested: 1445-017/023  Mødeemne: Møde i SNUK-båndet  Deltagere: Jeppe Norskov Stokholm, Lisbeth Sonne Christensen, Mariann Holmslykke, Eva Kvistgaard Arent, Bente Mattsson, Mette Buhl og Astrid Gad Knudsen  Afbud: Aske Dahl Sløk |

# Godkendelse af dagsorden

Båndet tilkendegav et ønske om et emne til en kommende dagsorden omkring dokumentfalsk, når man bliver mistænksom omkring dette.

# Erfaringsudveksling om brugen af Power BI, 10.00-10.30

# *Der kan trækkes mange data i Power BI, men hvordan får vi den viden omsat i vores driftledelse? Eva præsenterer, hvordan de på Health bruger Power BI til tavlemøderne i sagsbehandlingsteamet. SNUK-båndet deler erfaringer med driftsledelse og sammen reflekterer båndet om, hvordan vi kan bruge data i driftsledelsen. Her tages udgangspunkt i hvordan Power BI bruges hos den enkelte SNUK-leder, herunder om og i givet fald hvordan Power BI bruges til driftsledelse og driftsoptimering*

Eva præsenterer brugen af Power BI og den måde det bruges på HE for at understøtte det studieadministrative arbejde. Med præsentationen tegner Eva et billede af, hvilke informationer vi kan få fra data i Power BI, som vi ikke umiddelbart får givet på anden vis, fx at vi ud fra data kan danne et overblik over, hvilke udfordringer de studerende oplever i løbet af studiet. SNUK drøfter i denne sammenhæng, at der ses en stigning i antallet af sager trods reduktionen i antallet af studerende. Særligt studerende der har behov for SPS mm. vokser. Der er enighed om, at båndet gerne vil høre noget mere om funktionsnedsættelser og bevægelser i antallet af studerende hermed, blandt andet for at kunne hjælpe denne gruppe bedst muligt. Det aftales, at Mette tager fat i Studiestøtte for at aftale nærmere om et muligt gå-hjem-møde med dette tema.

BSS oplyser om, at de i Power BI kan se et fald i antallet af henvendelser og dispensationer på de uddannelser, hvor de som led i arbejdet med revidering af eksisterende studieordninger har ”forsimplet” teksten og indholdet. De formoder, at dette muligvis skyldes, at studieordningerne har været for komplicerede. Båndet ønsker at sætte erfaringsudveksling om forsimpling af studieordninger på som et punkt til videre drøftelse.

På baggrund af Evas præsentation drøfter SNUK, hvordan de enkelte bruger Power BI enten delvis på møder eller kun som baggrundsviden til den videre drøftelse om driften. Det overvejes i båndet, om data kunne bruges til mere end driftsstyring, herunder om data kan understøtte uddannelsesudviklingen og kvalitetssikringen, og om hvorvidt det kan sige noget om, hvad der er uddannelsernes udfordringer.

Båndet kvitterer for Evas oplæg, og understreger værdien af disse erfaringsudvekslinger i båndet.

1. **Barsel, 10.30-10.50**

Vedlagt sagsfremstilling

*Den af SNUK nedsatte sagsbehandlergruppe har på første møde drøftet implementeringen af de nye SU-regler om barsel, hvorefter begge forældre har ret til SU-klip i op til 9 måneder i forbindelse med fødsel eller adoption. I vedlagte sagsfremstilling er beskrevet de forskellige måder fakulteterne har valgt at implementere reglerne på. SNUK tager en drøftelse heraf, herunder om der skal arbejdes på en mere enslydende implementering.*

Sagsbehandlingsgruppen henstiller indledningsvist til, at der fremadrettet er et tydeligere opdrag for opgaven samt målet med drøftelsen, herunder om der skulle laves fælles regler, da det var en smule uklart. Båndet tager dette ad notam.

Mette redegør herefter for drøftelserne på det første møde i sagsbehandlergruppen. Ud fra sagsfremstillingen forklares det, at der er flere ligheder i implementeringen af de nye regler, men at fakulteterne også adskiller sig på nogle punkter, herunder længden på den tildelte barsel i forbindelse med specialeskrivningen, og fastsættelsen af en tidsgrænse for hvornår, barslen skal være afholdt.

Der er enighed i båndet om, at formatet for arbejdsgangen, hvor sagsbehandlergruppen først gennemgår et emne for derefter at afrapportere til SNUK med en sagsfremstilling er rigtig godt.

1. **Initialdrøftelse af kvalitetssikring af studieordningsarbejdet, 10.50-11.05**

*Afledt af arbejdet med IA 2.0 overvejes det, hvordan kvalitetsarbejdet ifm. studieordningsarbejdet bedst kan belyses og beskrives. Båndet inviteres i denne anledning til at komme med input til disse overvejelser. Drøftelsen er en åben idéudveksling, og der er ikke krav til form eller produkt, ligesom forventninger til resultatet er overvejelserne, ikke er fastlagte.*

Astrid rammesætter punktet og oplyser, at det ikke på nuværende tidspunkt er afklaring over et konkret ønske, eller en konkret proces, men man vil fra ledelsens side gerne tage hul på de indledende overvejelser og være forberedt, skulle der opstå krav til belysningen af kvalitetssikringen af studieordningsarbejdet i processen for IA 2.0.

Båndets medlemmer drøfter forskellige mulige vinkler ind i en kvalitetssikring af studieordningsarbejdet. Der er mange nedskrevne processer om kvalitetssikring af studieordningsarbejdet, der kan være grundlag for dette. Arts og BSS arbejder med en stor skriftlighed i forhold til processerne og deres skabeloner mm. Begge oplyser, at de sondrer mellem studieordningsændringer og nye studieordninger, samt at de laver opgørelser over nye og ændrede studieordninger, hvori det angives, hvorfor der oprettes en ny studieordning eller laves en ændring i en eksisterende. Disse opgørelser udmøntes i indstillingsark, der går til dekanatet, og som de på BSS også sender til de medarbejdere, der arbejder med EDDI, så de ved, hvad der skal ændres eller bygges.

NAT-TECH oplyser, at deres nedskrevne processer om studieordningsarbejdet er på en intern hjemmeside, der netop ikke er tilgængelig for udenforstående. Health har en ressourceside (på medarbejdetsitet) til brug ved arbejdet med at udvikle uddannelser. Der skelnes mellem ændringer i eksisterende ordninger og udvikling af nye uddannelser. Her fremgår overordnede procesbeskrivelser og eksempler på produktskabeloner. Siden er fortsat under udvikling. Inden en ny studieordning oprettes indstilles den af studienævn (den faglig kvalitet) og institutleder (økonomi) til dekanatet til endelig godkendelse. Ændringer i eksisterende ordninger fremgår af den enkelte studieordning i feltet

**4. Ændringer til studieordningen**

HE har også data om kvalitetssikring af studieordningsarbejdet, men ikke på samme måde som Arts og BSS.

Astrid tager inputs med til værkstedet og vender tilbage til bånd-medlemmerne for at få tilsendt materiale til videre overvejelser.

1. **Eksamenssnyd – præsentation af nye hjemmesider, 11.05-11.20**

*En arbejdsgruppe nedsat under Uddannelsesudvalget har i foråret 2022 foretaget et eftersyn af retningslinjerne for eksamenssnyd på AU. Disse opdaterede retningslinjer har resulteret i, at hjemmesiderne omkring eksamenssnyd (*[*https://studerende.au.dk/proever/eksamenssnyd/*](https://studerende.au.dk/proever/eksamenssnyd/) *og* [*https://medarbejdere.au.dk/administration/studieadministration/sagsbehandlingsportal/eksamenssnyd*](https://medarbejdere.au.dk/administration/studieadministration/sagsbehandlingsportal/eksamenssnyd)*) er blevet opdateret. Mette præsenterer på mødet de nye hjemmesider rettet mod hhv. studerende og undervisere og fortæller lidt om tankerne bag opdateringen.*

Mette præsenterer de nye hjemmesider for eksamensnyd og fortæller om overvejelserne herom, samt arbejdet med at få revideret retningslinjerne og fokus for teksten.

Siderne markedsføres ved en kampagne i uge 44, hvorefter Uddannelsesjura holder informationsmøder med de faglige miljøer omkring eksamenssnyd. I relation til dette vil fokus være på forebyggelse i højere grad end tidligere. Båndet efterspørger muligheden for at kunne lave løbende opdateringer af teksterne på hjemmesiderne. Det understreges, at siderne kan tilrettes efterhånden som uhensigtsmæssigheder opdages.

1. **Status på eksamenskatalog, 11.20-11.25**

*SNUK-båndet modtager en kort status på arbejdet med et eksamenskatalog på AU.*

Mette oplyser, at eksamenskataloget blev behandlet på Uddannelsesudvalgsmødet den 30. september, hvor udvalget kvitterede med opbakning til initiativet og formålet. Udvalget fandt den foreslåede kategorisering for kompleks, hvorfor der skal arbejdes med en forsimplet struktur. Da der er ønske om en tidligere inddragelse af studieledere, m.fl. udskydes skrive- og implementeringsprocessen, hvor båndet inddrages. SNUK oplyses om, at de vil blive informeret om det videre forløb i en mail fra Anna Bak Maigaard.

1. **Nyt fra Uddannelsesstrategisk Sekretariat, 11.25-11.35**

Astrid orienterer om den indledende håndtering af det nye reformudspil, Danmark kan mere II.

Herudover orienteres båndet om drøftelserne omkring Micro Credentials, som blev drøftet på EVU-konferencen d. 29. september og ligeledes blev drøftet af Uddannelsesudvalget d. 30. september. Emnet skal behandles igen på et endnu ikke fastsat tidspunkt i Uddannelsesudvalget.

Mette orienterer om, at Uddannelsesjura har modtaget et par indsigtsanmodninger efter databeskyttelsesforordningen, hvilket har betydet et større arbejde med at lave en procesbeskrivelse, så vi sikrer, at vi gør det samme og får alt med. Mette vil derfor kontakte fakulteterne for at høre, hvor de har data liggende på de studerende.

Jette Winther deltager i båndet som fast deltager resten af 2022. Der henledes til LGU-referatet fra sidste møde.

1. **Nyt fra fakulteterne, 11.35-11.50**
2. **Eventuelt, 11.50-11.55**